IZVEDBENI SKLEP KOMISIJE (EU) 2019/2012

z dne 29. novembra 2019

o izvzetjih na podlagi člena 14 Uredbe Komisije (ES) št. 29/2009 o zahtevah glede storitev podatkovnih zvez za enotno evropsko nebo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti točke (a) člena 44(1) Uredbe,

ob upoštevanju Uredbe Komisije (ES) št. 29/2009 z dne 16. januarja 2009 o zahtevah glede storitev podatkovnih zvez za enotno evropsko nebo (2) in zlasti člena 14 Uredbe,

ob upoštevanju naslednjega:

(1) V skladu s členom 14 Uredbe (ES) št. 29/2009 Komisija pregleda zahteve držav članic za izvzetja iz zahtev iz člena 3(2) za kombinacije tipov/modelov zrakoplovov, ki so dosegli konec svojega proizvodnega cikla in se proizvajajo v omejenem številu, in za kombinacije tipov/modelov zrakoplovov, za katere bi bili stroški predelave nesorazmerni zaradi stare zasnove.

(2) Izvzetja bi morala ohraniti cilj iz uvodne izjave (8) Uredbe (ES) št. 29/2009, v skladu s katerim bi moralo biti najmanj 75 % letov opremljenih s podatkovnimi zvezami.

(3) Komisija je prejela zahteve držav članic za izvzetja in se posvetovala z udeleženimi stranmi. Po preučitvi navedenih zahtev, ki jo je izvedla Komisija na podlagi meril iz člena 14(3) Uredbe (ES) št. 29/2009, bi se morala izvzetja odobriti.

(4) Komisija je na podlagi meril iz člena 14(3) Uredbe (ES) št. 29/2009 ponovno preučila izvzetja, odobrena v skladu s Sklepom Komisije C(2011) 2611 final z dne 20. maja 2011 o odstopanjih v skladu s členom 14 Uredbe (ES) št. 29/2009 in Izvedbenim sklepom Komisije C(2011) 9074 final z dne 9. decembra 2011 o odstopanjih v skladu s členom 14 Uredbe (ES) št. 29/2009. Po posvetovanju z udeleženimi stranmi je Komisija ugotovila potrebo po konsolidaciji navedenih aktov v en izvedbeni sklep. Zato bi bilo treba Sklep C(2011) 2611 final in Izvedbeni sklep C(2011) 9074 final razveljaviti.

(5) Ukrepi iz tega sklepa so v skladu z mnenjem odbora iz člena 127(1) Uredbe (EU) 2018/1139 –

SPREJELA NASLEDNJI SKLEP:

Člen 1 Naslednje kombinacije tipov/modelov zrakoplovov se trajno izvzamejo iz zahtev iz člena 3(2) Uredbe (ES) št. 29/2009: (a) kombinacije tipov/modelov zrakoplovov iz Priloge I; (b) kombinacije tipov/modelov zrakoplovov iz Priloge II, katerim je bilo prvo individualno spričevalo o plovnosti izdano pred 5. februarjem 2020.

Člen 2 Naslednje kombinacije tipov/modelov zrakoplovov se izvzamejo iz zahtev iz člena 3(2) Uredbe (ES) št. 29/2009 do 5. februarja 2022: (a) kombinacije tipov/modelov zrakoplovov iz Priloge II, katerim je bilo prvo individualno spričevalo o plovnosti izdano 5. februarja 2020 ali pozneje; (b) kombinacije tipov/modelov zrakoplovov iz Priloge III.

Člen 3 Sklep C(2011) 2611 final in Izvedbeni sklep C(2011) 9074 se razveljavita.

Člen 4 Ta sklep začne veljati dvajseti dan po objavi v Uradnem listu Evropske unije.

V Bruslju, 29. novembra 2019 Za Komisijo Predsednik Jean-Claude JUNCKER

(1) UL L 212, 22.8.2018, str. 1.

(2) UL L 13, 17.1.2009, str. 3.